b'\n_START_ARTICLE_\nSuoneidonvaippa\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nSuoneidonvaipalla on laajalle levittyv\xc3\xa4, runsashaarainen ja vaakasuora maavarsisto, jonka avulla se voi muodostaa monikymmenvartisia klooneja. Varren vihre\xc3\xa4t lehdet ovat suvun Suomessa kasvavista lajeista pisimm\xc3\xa4t ja kapeimmat. Ne kasvavat 6\xe2\x80\x9312 cm pitkiksi ja ovat puikeita\xe2\x80\x93kapeansuikeita ja ehytlaitaisia. Varsi on 15\xe2\x80\x9350 senttimetrin korkuinen, ja sen latvassa on 3\xe2\x80\x9315-kukkainen kukinto. Kukkien ulkopinta vaihtelee vihert\xc3\xa4v\xc3\xa4st\xc3\xa4 rusehtavaan. Kukan labellum eli huuli on kermanvalkoinen, ja siin\xc3\xa4 on punaista kirjailua. Huulen valkea kurouma on laaja ja siten hyvin erottuva. Suoneidonvaippa kukkii hein\xc3\xa4-elokuussa. _NEWLINE_Lukuisat eri hy\xc3\xb6nteislajit k\xc3\xa4yv\xc3\xa4t suoneidonvaipan kukissa. T\xc3\xa4rkeimmiksi p\xc3\xb6lytt\xc3\xa4jiksi on havaittu muurariampiaisten koiraat. Suoneidonvaipan kukkien kaksiosaisen huulen k\xc3\xa4rkiosa liikkuu kosketettaessa, ja sen on uskottu auttavan p\xc3\xb6lytt\xc3\xa4j\xc3\xa4n asennon muuttamisessa niin, ett\xc3\xa4 siitep\xc3\xb6lymyhkyt tarttuvat sen p\xc3\xa4\xc3\xa4h\xc3\xa4n.\n_START_SECTION_\nLevinneisyys\n_START_PARAGRAPH_\nSuoneidonvaippaa tavataan laajalti Euroopassa, l\xc3\xa4ntisess\xc3\xa4 sek\xc3\xa4 pohjoisessa Aasiassa sek\xc3\xa4 Pohjois-Afrikasta. Suomessa kasvi on p\xc3\xa4\xc3\xa4asiassa Etel\xc3\xa4-Suomen laji, mutta pohjoisimmat kasvupaikat ovat Etel\xc3\xa4-Lapissa. Ahvenanmaalla, erityisesti Ecker\xc3\xb6ss\xc3\xa4, lajilla on viel\xc3\xa4 useita kasvupaikkoja, mutta muualla niit\xc3\xa4 tunnetaan vain noin kaksikymment\xc3\xa4. Suoneidonvaippa on Suomessa levinneisyytens\xc3\xa4 pohjoisrajalla.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLaji on lettojen kasvi, ja se on menett\xc3\xa4nyt lukuisia esiintymi\xc3\xa4 soiden ojituksen vuoksi. Lajia tavataan joskus my\xc3\xb6s kalkkipitoisilla merenrantaniityill\xc3\xa4. Tehokkaan siementuotantonsa ansiosta suoneidonvaippa ilmestyy joskus ihmisen muovaamaan ymp\xc3\xa4rist\xc3\xb6\xc3\xb6n, kuten teiden varsille, vanhoihin kalkkilouhoksiin ja j\xc3\xa4temaille. Kasvia pidet\xc3\xa4\xc3\xa4n Suomessa erityisen vaateliaana varsinkin kalkin m\xc3\xa4\xc3\xa4r\xc3\xa4n suhteen. Se on meill\xc3\xa4 kalkinvaatija.'